Gedagte vir die dag: Wanneer jy gekoester word          Foto: pixabay.com Die Here was baie goed vir my. Ons God het my soos ’n ma in sy liefde toevertrou. (Psalm 116:5) Koesterliefde is die liefde van ’n ma vir haar baba, van ’n jong verliefde paartjie teenoor mekaar, van ’n dierbare vriendin wat opreg omgee … en van die Vader vir jou! Ja, God se liefde hou jou met teerheid in sy arms, dra jou op sy hande en kyk na jou met die grootste deernis. Laat jy toe dat God jou koester? Of is jy so besig om “self” te probeer oorleef dat jy Hom nie toelaat om dit te doen nie? Dalk mis jy juis as gevolg van jou onafhanklikheid en selfstandigheid jou Vader se heerlike teerheidsliefde vir jou. Maak jou oë vir ’n paar minute toe en fokus net op jou Vader. Sien hoe Hy jou op sy skoot tel, jou kop teen sy bors vashou en in jou oor fluister: Ek het jou lief, my kind. So baie, baie lief. Dankie, my dierbare Heer, dat U my met soveel liefde toevou.